ddrg/super_eurlex huggingface dataset:
KIRJALLINEN KYSYMYS E-2325/01

esittäjä(t): Pat Gallagher (UEN) komissiolle

(31. heinäkuuta 2001)

Aihe: Tärkeiden kansanterveyteen ja kuluttajasuojaan vaikuttavien tutkimustulosten julkaisemisen esteet

Tutkiakseen antibioottien vastustuskykyä tutkimuslaboratorioiden täytyy päästä käsiksi antibiootteihin. Muutamat lääkeyritykset pitävät kuitenkin antibiootin myymisen ehtona sitä, että ennen tutkimustulosten julkaisemista laboratorio kertoo ja hyväksyttää ne yrityksellä.

Onko komissio tietoinen tästä käytännöstä? Eikö myynnin rajoittaminen ole komissionkin mielestä tavaroiden vapaan liikkumisen sääntöjen vastaista, ja lisäksi aiheuttaa kansanterveyteen ja kuluttajasuojaan liittyvää levottomuutta? Mitä toimia komissio ehdottaa tällaisen toiminnan lopettamiseksi?

Erkki Liikasen komission puolesta antama vastaus

(10. lokakuuta 2001)

Kuten komission vastauksista kirjallisiin kysymyksiin P-1509/01 (esittäjä Avril Doyle)(1) ja P-1770/01 (esittäjä Mary Banotti)(2) käy ilmi, komissio on jo ollut yhteydessä useisiin lääkeyrityksiin selvittääkseen niiden toimintatapoja antibioottijauheen toimittamisessa tutkimustarkoituksiin. Komission käsityksen mukaan lääkeyritykset ovat yleensä valmiita toimittamaan antibiootteja tutkimustarkoituksiin. Lisäksi suurin osa näistä antibiooteista on ostettavissa suoraan tukkuliikkeistä.

Komission käsityksen mukaan joidenkin antibiootteja tutkijoille ilmaiseksi toimittavien yritysten yleinen käytäntö on, että ne pyytävät tutkijoilta sitoumuksia sen varmistamiseksi, että tutkimus on perusteltu ja tarkoituksenmukainen kansanterveyden kannalta, ja vaativat tutkimustulokset nähtäväksi ennen niiden julkaisemista. Komissiolla ei ole syytä katsoa, että näillä pyynnöillä olisi mitään vaikutusta lääkeaineiden vapaaseen liikkuvuuteen tai kansanterveyteen ja kuluttajansuojaan liittyviin kysymyksiin. Komissio ei aio ryhtyä mihinkään toimenpiteisiin tällä alalla.

Tässä yhteydessä kannattaa mainita, että mikrobilääkeresistenssiin liittyvät kysymykset ovat olennainen osa yhteisön terveyspoliittista strategiaa, ja niihin liittyviä toimia suoritetaan kaikilla asiaan liittyvillä aloilla eli kansanterveyden, eläinlääkinnän ja kasvinsuojelun aloilla. Komissio antoi kesäkuussa 2001 tiedonannon mikrobilääkeresistenssin torjuntaa koskevasta yhteisön strategiasta(3). Tämä tiedonanto sisälsi yksityiskohtaiset tiedot komission ehdotuksista tutkimuksen ja tuotekehittelyn alalla sekä ehdotuksen neuvoston suositukseksi mikrobilääkkeiden maltillisesta käytöstä lääketieteessä(4).

(1) EYVL C 318 E, 13.11.2001, s. 245.

(2) EYVL C 340 E, 4.12.2001.

(3) KOM(2001) 333 lopullinen, nide I.

(4) KOM(2001) 333 lopullinen, nide I.
KIRJALLINEN KYSYMYS P-1766/01 esittäjä(t): Chris Davies (ELDR) komissiolle. Kyproksen liittyminen Euroopan unioniin.



Virallinen lehti nro 350 E , 11/12/2001 s. 0222 - 0222



KIRJALLINEN KYSYMYS P-1766/01 esittäjä(t): Chris Davies (ELDR) komissiolle (12. kesäkuuta 2001) Aihe: Kyproksen liittyminen Euroopan unioniin Helsingin Eurooppa-neuvosto päätteli, että poliittinen ratkaisu helpottaisi Kyproksen liittymistä Euroopan unioniin. Neuvosto ei kuitenkaan asettanut poliittisen ratkaisun saavuttamista neuvottelujen loppuun mennessä edellytykseksi Kyproksen liittymistä koskevalle päätökselleen. Neuvosto lisäsi tähän kuitenkin arvoituksellisesti, että päätöstä tehdessään se ottaa huomioon kaikki olennaiset seikat. Mitä komissio on päättänyt näiden sanojen tulkinnasta tai mihin päivään mennessä komissio aikoo päättää siitä? Günter Verheugenin komission puolesta antama vastaus (28. kesäkuuta 2001) Komissio kehottaa arvoisaa parlamentin jäsentä tutustumaan aikaisempaan vastaukseensa tämän kirjalliseen kysymykseen E-2101/00(1). Komissio yhtyy täysin unionin kantaan vahvan tuen antamisesta Yhdistyneille Kansakunnille poliittisen ratkaisun saavuttamiseksi Kyproksessa. Jos poliittiseen ratkaisuun ei päästä ennen liittymisneuvottelujen saamista päätökseen, Eurooppa-neuvosto ratkaisee, mitä tekijöitä liittymistä koskevan päätöksen tekemisessä otetaan huomioon. (1) EYVL C 81 E, 13.3.2001.
KIRJALLINEN KYSYMYS E-1305/01 esittäjä(t): Christopher Huhne (ELDR) komissiolle. Tiedotusvälineiden omistusoikeus.



Virallinen lehti nro 350 E , 11/12/2001 s. 0116 - 0116



KIRJALLINEN KYSYMYS E-1305/01 esittäjä(t): Christopher Huhne (ELDR) komissiolle (3. toukokuuta 2001) Aihe: Tiedotusvälineiden omistusoikeus 1. Mitä tiedotusvälineiden (television, radion, sanomalehtien ja aikakauslehtien) ulkomaiseen omistukseen liittyviä rajoituksia kussakin jäsenvaltiossa on? 2. Ovatko sellaiset rajoitukset perustamissopimusten mukaisia? 3. Millä tavoin Euroopan unionin kansalaisten tai yhtiöiden oikeutta omistaa tiedotusvälineitä rajoitetaan Yhdysvalloissa? 4. Ovatko sellaiset rajoitukset Maailman kauppajärjestön tai kansainvälisesti sovittujen sääntöjen mukaisia? Frederik Bolkesteinin komission puolesta antama vastaus (17. heinäkuuta 2001) 1. Useilla jäsenvaltioilla on tiedotusvälineiden valvontaan liittyviä määrällisiä rajoituksia, jotka perustuvat kanavien lukumäärään (Espanja, Italia, Portugali, Ruotsi), kuulija- tai katsojaosuuksiin (Saksa, Ranska, Yhdistynyt kuningaskunta), jakeluosuuteen tai -oikeuteen lehdistöalalla (Ranska, Yhdistynyt kuningaskunta) tai äänivaltaan (Ruotsi). Tällaiset rajoitukset voivat kohdistua yhteen lähetystapaan tai tiettyihin omistustapoihin (esimerkiksi Italia, Ruotsi, Yhdistynyt kuningaskunta). 2. Ulkomaista omistusta koskevia kansallisia rajoituksia ei sovelleta jäsenvaltioiden välillä. Niitä sovelletaan vain yhteisön ulkopuolisiin ulkomaisiin toimijoihin. Tästä syystä jäsenvaltioiden kansalliset rajoitukset eivät ole ristiriidassa perustamissopimusten kanssa. 3. Uruguayn kierroksen päätyttyä Yhdysvallat varasi itselleen oikeuden pitää voimassa esteet, jotka se oli asettanut ulkomaisille sijoituksille radio- ja TV-asemiin. Esteet vastaavat United States Communications Act (1934) -lain säännöksiä, jotka rajoittavat suoran ulkomaisen omistusvallan 20 prosenttiin yhtiöissä, joilla on yleisradiotoimintalupa. Lisäksi ulkomaisilla luonnollisilla tai juridisilla henkilöillä on oikeus omistaa enintään 25 prosenttia sellaisesta holding- tai emoyhtiöstä, jolla on yleisradiotoimintalupa. 4. Kyseiset esteet on kirjattu rajoitukseksi Yhdysvaltojen erityissitoumuksia koskevaan luetteloon, joka on osa kauppaa ja palveluja koskevaa yleissopimusta (GATS), ja yhteisö on ne hyväksynyt.
KIRJALLINEN KYSYMYS E-1213/01 esittäjä(t): Adriana Poli Bortone (UEN) neuvostolle. Kosovon ortodoksiluostarien pelastaminen.



Virallinen lehti nro 364 E , 20/12/2001 s. 0062 - 0062



KIRJALLINEN KYSYMYS E-1213/01 esittäjä(t): Adriana Poli Bortone (UEN) neuvostolle (24. huhtikuuta 2001) Aihe: Kosovon ortodoksiluostarien pelastaminen Useat Kosovon ortodoksiluostarit ja kirkot ovat vaarassa joutua äärimuslimien tuhoamiksi ja valtaamiksi etnisissä konflikteissa sillä verukkeella, että ne edustavat serbihallinnon aikakautta. Musutisten luostari on jo kokonaan tuhottu, ja Gracanican ortodoksiluostari, Ljevisan tuomiokirkko, Lipljanin kirkko, Pecin luostari sekä kolme muuta kirkkoa ja yksi muu luostari ovat vaarassa tulla tuhotuiksi. Mihin toimiin neuvosto aikoo ryhtyä eurooppalaiseen ja kristilliseen kulttuuriperintöön kuuluvien Kosovon luostareiden ja ortodoksikirkkojen pelastamiseksi? Vastaus (27. syyskuuta 2001) Neuvosto pahoittelee etnisen ja uskonnollisen suvaitsemattomuuden toistuvia ilmentymiä Kosovossa ja erityisesti serbialueiden ortodoksiluostareihin kohdistuvia jatkuvia uhkia. Neuvosto vahvistaa pitävänsä vakaasti kiinni siitä, että Kosovo on avoin, demokraattinen, monikansallinen ja monikulttuurinen ja edistää suvaitsevaisuutta ja kaikkien keskinäistä kunnioitusta. Neuvosto tuomitsee kaikki väkivallan muodot, myös kulttuuriperintöön kuuluvien muistomerkkien tuhoamisen. Arvoisa parlamentin jäsen on varmaankin tietoinen siitä, että Yhdistyneiden Kansakuntien turvallisuusneuvoston päätöslauselman 1244 mukaisesti EU ei ole vastuussa Kosovon turvallisuudesta ja yleisestä järjestyksestä, vaan tämä kuuluu UNMIKin (Yhdistyneiden Kansakuntien Kosovon-siviilioperaation) poliisijoukkojen sekä KFOR-joukkojen (Kosovossa olevien NATO-joukkojen) tehtäviin. Neuvosto panee tyytyväisenä merkille KFOR-joukkojen pyrkimykset taata Kosovon tärkeimpien uskonnollisten muistomerkkien pysyvä suojelu sekä toissijaisten uskonnollisten paikkojen säännöllinen vartiointi.
KIRJALLINEN KYSYMYS P-1960/01 esittäjä(t): Renato Brunetta (PPE-DE) komissiolle. Electricité de Francen (EDF) saamat valtiontuet.



Virallinen lehti nro 364 E , 20/12/2001 s. 0232 - 0232



KIRJALLINEN KYSYMYS P-1960/01 esittäjä(t): Renato Brunetta (PPE-DE) komissiolle (3. heinäkuuta 2001) Aihe: Electricité de Francen (EDF) saamat valtiontuet EDF on hankkinut huomattavan osakepääoman Ison-Britannian (London Electricity), Saksan (ENBW), Italian (Montedison) ja Espanjan (Hidrocantábrico) sähkömarkkinoilta. Se on voittanut kilpailijansa tarjoamalla erittäin korkeita hintoja. Ranskan sähkömarkkinoita on avattu kilpailulle sähködirektiivin edellyttämän vähimmäismäärän verran, mutta muiden kuin EDF:n osuus markkinoilla on edelleen mitätön. Euroopan sähköalan edustajien mukaan EDF on aliarvioinut ydinvoimaloidensa käytöstä poistamisen kustannukset ja juuri sen vuoksi se on kyennyt pitämään myyntihintansa keinotekoisen halpoina. Ydinlaitosten kuoletusmenettelyt on määritellyt Ranskan hallitus, joka omistaa EDF:n. Yhtiön taseesta saatujen tietojen perusteella se maksaa suurista veloistaan paljon markkinakorkoja alempia korkoja. Voiko komissio ja erityisesti sen puheenjohtaja ja kilpailuasioista vastaava jäsen vastata, katsooko se aiheelliseksi käynnistää pikaisesti rikkomusmenettelyn Ranskaa vastaan EDF:lle annettujen valtioiden kauppasuhteita vääristävien valtiontukien vuoksi? Pitääkö se tarpeellisena käyttää menettelyn loppuun asti sille perustamissopimuksen 3 artiklan g kohdan mukaisesti kuuluvia valtuuksia estääkseen EDF:ää hankkimasta osakepääomaa unionin muiden maiden yrityksistä? Mario Montin komission puolesta antama vastaus (26. heinäkuuta 2001) Komissio tutkii parhaillaan Electricité de Francen (EDF) toiminnan perustana olevaa Ranskan lainsäädäntöä voidakseen todeta, sisältyykö kyseisiin säännöksiin EY:n perustamissopimuksen 87 artiklan 1 kohdan (entinen 92 artiklan 1 kohta) mukaista valtiontukea. Energiahuoltostrategiaa koskevaan vihreään kirjaan(1) liittyen komissio on jo laatimassa yksityiskohtaista ja kattavaa luetteloa jäsenvaltioiden erilaisille energiatuotteille myöntämästä rahoituksesta. Tämän alustavan tarkastelun valmistuttua on mahdollista arvioida ydinvoima-alalle mahdollisesti myönnettyä rahoitusta ja sen yhteensopivuutta perustamissopimusten asianomaisten määräysten kanssa, kyseisen rahoituksen vaikutus sähkömarkkinoiden toimintaan mukaan luettuna. Arvoisan parlamentinjäsenen huomautusten kohteena olevista seikoista toimittamat täsmälliset tiedot voisivat huomattavasti nopeuttaa asian käsittelyä. (1) KOM(2000) 769 lopullinen.
KIRJALLINEN KYSYMYS E-0847/01 esittäjä(t): Graham Watson (ELDR) komissiolle. Lääkkeitä sisältävät läpipainopakkaukset.



Virallinen lehti nro 350 E , 11/12/2001 s. 0050 - 0050



KIRJALLINEN KYSYMYS E-0847/01 esittäjä(t): Graham Watson (ELDR) komissiolle (22. maaliskuuta 2001) Aihe: Lääkkeitä sisältävät läpipainopakkaukset Läpipainopakkauksiin pakattujen lääkkeiden yleistyminen on aiheuttanut huolta. Tällä on vakavia seurauksia sokeille tai näkövammaisille henkilöille, jotka eivät kykene erottamaan lääkkeitä toisistaan, jos ulkopakkauksen poistamisen jälkeen jokainen liuska tuntuu samanlaiselta. Onko komissio pohtinut tätä ongelmaa ja sitä, miten se voitaisiin ratkaista? Erkki Liikasen komission puolesta antama vastaus (15. toukokuuta 2001) Komissio on tietoinen arvoisan parlamentin jäsenen esille tuomasta ongelmasta. On kuitenkin syytä muistaa, että lääkemuotoon ja lääkkeiden pakkauksiin liittyvät valinnat tekee markkinoille saattamista koskevan luvan haltija. Näistä asioista ei säännellä yhteisön säännöksin. Yhteisön lainsäädännön mukaan potilaille on annettava tietoa lääkkeistä pakkausselosteissa ja pakkauksessa (neuvoston direktiivi 92/27/ETY, annettu 31 päivänä maaliskuuta 1992, ihmisille tarkoitettujen lääkkeiden merkinnöistä ja pakkausselosteista(1)). Myös pienissä pakkauksissa kuten läpipainopakkauksissa on oltava tietoja lääkkeestä. On syytä korostaa, että yhteisön lainsäädännön mukaan tiedot voidaan ilmoittaa myös pistekirjoituksena ulommassa päällyksessä. Vähättelemättä tietyille potilaille aiheutuvia hankaluuksia sekä komissio että jäsenvaltiot kiinnittävät huomiota siihen, että säännösten mukaiset pakolliset tiedot ovat kaikissa pakkauksissa luettavassa muodossa. On myös huomattava, että läpipainopakkauksiin pakattuina lääkkeet säilyvät paremmin. (1) EYVL L 113, 30.4.1992.
KIRJALLINEN KYSYMYS E-0662/01 esittäjä(t): Philip Bushill-Matthews (PPE-DE) neuvostolle. Lissabonin Eurooppa-neuvosto ja tietoverkot.



Virallinen lehti nro 340 E , 04/12/2001 s. 0062 - 0063



KIRJALLINEN KYSYMYS E-0662/01 esittäjä(t): Philip Bushill-Matthews (PPE-DE) neuvostolle (8. maaliskuuta 2001) Aihe: Lissabonin Eurooppa-neuvosto ja tietoverkot Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa tehostamaan jäsenvaltioiden välistä yhteistyötä siten, että vaihdetaan kokemuksia ja hyviä toimintatapoja kehittyneiden tietoverkkojen avulla, jotka ovat tämän alan [sosiaalisen suojelun] perusvälineitä. Mihin toimiin asiassa on ryhdytty ja miten kehitystä seurataan? Vastaus (13. heinäkuuta 2001) Lissabonin Eurooppa-neuvoston jälkeen komissio toimitti 19. kesäkuuta 2000 ehdotuksen Euroopan parlamentin ja neuvoston päätökseksi yhteisön toimintaohjelman perustamisesta sosiaalisen syrjäytymisen torjuntaa koskevan jäsenvaltioiden yhteistyön edistämiseksi lisäämällä tietoa, kehittämällä tietojen ja parhaiden käytäntöjen vaihtoa, arvioimalla kokemuksia sekä edistämällä vuoropuhelua ja tukemalla asianmukaisten elinten ja järjestöjen välistä verkottumista Euroopan tasolla. Päätöstä ei vielä ole tehty, toinen käsittely on parhaillaan meneillään Euroopan parlamentissa. Toimintaohjelmaehdotuksen mukaan komissiota avustamaan perustetaan komitea, ja sille tiedotetaan säännöllisesti edistymisestä. Lisäksi sosiaalisen suojelun komitean toiminnan tavoite on suuressa määrin sama kuin toimintaohjelman, ja ehdotuksen mukaan komissio ja jäsenvaltiot ovat tiiviissä yhteydessä kyseiseen komiteaan pannessaan toimintaohjelmaa täytäntöön.
KIRJALLINEN KYSYMYS E-1238/01 esittäjä(t): Graham Watson (ELDR) komissiolle. Tehokas tuberkuloosin hoitomenetelmä.



Virallinen lehti nro 350 E , 11/12/2001 s. 0097 - 0098



KIRJALLINEN KYSYMYS E-1238/01 esittäjä(t): Graham Watson (ELDR) komissiolle (26. huhtikuuta 2001) Aihe: Tehokas tuberkuloosin hoitomenetelmä Voiko komissio selittää, miksi EU ei ole maininnut tehokasta ja edullista tuberkuloosin hoitomenetelmää DOTSia (valvottu avohoito) tiedonannossaan(1) nimeltä Toimintaohjelma: HI-virusta ja aidsia, malariaa ja tuberkuloosia koskeva nopeutettu toiminta köyhyyden vähentämisessä? (1) KOM(2001) 96 lopullinen. Poul Nielsonin komission puolesta antama vastaus (28. kesäkuuta 2001) Komissio on hyvillään arvoisan parlamentin jäsenen osoittamasta mielenkiinnosta komission ehdotuksiin tärkeimpien tarttuvien tautien, tuberkuloosi mukaan luettuna, vastaisten toimien vauhdittamiseksi ja vakuuttaa arvoisalle parlamentin jäsenelle, että komissio tukee Maailman terveysjärjestön (WHO) suosituksia ja DOTS-menetelmän laajempaa käyttöä. Komissio on laatinut äskettäin kaksi tiedonantoa toimien vauhdittamiseksi. Niistä ensimmäisessä(1) käsitellään yksityiskohtaisesti kolmen taudin maailmanlaajuista vaikutusta ja kiinnitetään huomiota vähän käytettyihin hoitomenetelmiin, joiden käyttöä voitaisiin lisätä. Asiakirjassa ei puututa eri hoitomenetelmien yksityiskohtiin, mutta tuberkuloosin osalta siinä otettiin esille Stop TB -aloite ja siihen liittyvä toimintasuunnitelma, jonka keskeinen tekijä DOTS-menetelmä on. Toisessa tiedonannossa(2) esitetään toimintakehys ja määritellään, miten komissio aikoo vastata tämän kunnianhimoisen toimintasuunnitelman haasteisiin. DOTS-menetelmä on epäilemättä keskeisessä asemassa kaikissa kansallisissa strategioissa tuberkuloosiongelman ratkaisemiseksi, ja sen on oltava osa vahvaa terveydenhuoltojärjestelmää. Muita ensisijaisia tavoitteita ovat uusien diagnosointikeinojen, lääkkeiden ja tehokkaan tuberkuloosirokotteen kehittäminen sekä toimet vastustuskykyisiin tuberkuloosikantoihin tehoavien uusien lääkkeiden hinnan alentamiseksi. Komission toimintaohjelmassa kaavaillaan toimia kaikilla näillä aloilla. (1) KOM(2000) 585 lopullinen. (2) KOM(2001) 96 lopullinen.
KIRJALLINEN KYSYMYS E-0974/01 esittäjä(t): Wilhelm Piecyk (PSE), Reimer Böge (PPE-DE) ja Christian von Boetticher (PPE-DE) komissiolle. Rajat ylittävien työmarkkinoiden ongelmia, jotka johtuvat Tanskan työsuhdeautojen rekisteröintimaksusta.



Virallinen lehti nro 318 E , 13/11/2001 s. 0168 - 0168



KIRJALLINEN KYSYMYS E-0974/01 esittäjä(t): Wilhelm Piecyk (PSE), Reimer Böge (PPE-DE) ja Christian von Boetticher (PPE-DE) komissiolle (30. maaliskuuta 2001) Aihe: Rajat ylittävien työmarkkinoiden ongelmia, jotka johtuvat Tanskan työsuhdeautojen rekisteröintimaksusta Tanskassa voimassa oleva työsuhdeautojen rekisteröintimaksu näyttää aiheuttavan Saksan ja Tanskan välisille rajat ylittäville työmarkkinoille huomattavia ongelmia. Esimerkiksi Tanskassa asuvan ja Saksassa työskentelevän vanhustenhoitajan on Tanskan lainsäädännön mukaan maksettava rekisteröintimaksu työsuhdeautosta, jota hän käyttää vain työssään mutta jonka on oltava hätätapauksia varten hänen kotipaikallaan. Tietojemme mukaan noin 150 henkilöä on vastaavassa tilanteessa Saksan ja Tanskan välisillä rajat ylittävillä työmarkkinoilla. Maksu on noin 60 Tanskan kruunua päivässä, ja se on niin korkea, että nämä työntekijät ovat Saksassa asuvia työtovereitaan heikommassa asemassa. Koska rekisteröintimaksu voi lisäksi olla esteenä työpaikan vastaanottamiselle, mikä on vastoin rajat ylittävien työmarkkinoiden tukemisen periaatetta, komissiolle esitetään seuraavat kysymykset: 1. Onko komissio sitä mieltä, että edellä esitetty tilanne on Euroopan unionin vapaan liikkuvuuden periaatteen mukainen? 2. Mitä komissio on tähän mennessä tehnyt tai mitä se aikoo tehdä tämän ongelman ratkaisemiseksi. Anna Diamantopouloun komission puolesta antama vastaus (8. kesäkuuta 2001) Arvoisan parlamentin jäsenen kannattaa tutustua komission antamaan vastaukseen Karin Riis-Jørgensenin kirjalliseen kysymykseen E-1478/00(1). Komissio jatkaa edelleen jäsenyysvelvoitteiden noudattamatta jättämistä koskevaa menettelyä Tanskaa vastaan. (1) EYVL C 53 E, 20.2.2001.
KIRJALLINEN KYSYMYS E-0696/01 esittäjä(t): Eurig Wyn (Verts/ALE) neuvostolle. Emolehmäpalkkiot.



Virallinen lehti nro 340 E , 04/12/2001 s. 0071 - 0072



KIRJALLINEN KYSYMYS E-0696/01 esittäjä(t): Eurig Wyn (Verts/ALE) neuvostolle (14. maaliskuuta 2001) Aihe: Emolehmäpalkkiot Onko neuvosto samaa mieltä, että Yhdistynyttä kuningaskuntaa varten hiljattain tehty seitsemän kohdan ohjelma on epäsuotuisa maan naudanlihan tuotannolle, erityisesti Walesille? Emolehmäpalkkiokelpoisten, tuottavien lehmien määrän vähentäminen on Yhdistyneelle kuningaskunnalle suhteettoman raskasta, koska 18 prosentin emolehmäkantaan verrattuna sen osuus EU:n naudanlihan tuotannosta on vain 11 prosenttia. Onko neuvoston mielestä epäoikeudenmukaista, että Yhdistyneen kuningaskunnan pitää tehdä nämä muutokset, kun käytössä on jo järjestelmä, joka on viimeksi kuluneiden viiden vuoden aikana poistanut yli kolmekymmentä kuukautta vanhoja eläimiä markkinoilta? Katsooko neuvosto myös, että emolehmien vähentäminen markkinoilta vaikuttaa negatiivisesti kuluttajiin, koska se vähentää laadukkaan naudanlihan tuotantoa EU:ssa? Eikö ole myös epäloogista käyttää naudanlihan tuotantoon maitokarjaa, jonka keskuudessa BSE-tautia on esiintynyt enemmän? Aikooko neuvosto arvioida uudelleen teurastuspalkkiojärjestelmää? Tämä voidaan toteuttaa halvemmalla kuin muut komission ehdottamat toimet, kuten emolehmien vähentäminen. Teurastamalla poistetaan huonolaatuiset eläimet markkinoilta ja markkinoiden tasapaino palautuu nopeammin. Vastaus (13. heinäkuuta 2001) Neuvoston käsiteltäväksi on annettu naudanlihan yhteisen markkinajärjestelyn muuttamista koskeva ehdotus. Ehdotuksen tarkoituksena on mukauttaa tuotanto kysynnän alenemiseen, joka johtuu BSE-kriisin aiheuttamasta kuluttajien epäluottamuksesta. Neuvosto käsittelee parhaillaan tätä ehdotusta, josta Euroopan parlamentti ei ole vielä antanut lausuntoa. Neuvoston on siis ennenaikaista ottaa kantaa arvoisan parlamentin jäsenen mainitsemiin asioihin. Ennen kuin neuvosto tekee ehdotuksesta päätöksen, se ottaa joka tapauksessa huomioon Euroopan parlamentin lausunnon.
KIRJALLINEN KYSYMYS P-0755/01 esittäjä(t): Albert Maat (PPE-DE) komissiolle. Kouluhedelmäohjelman rahoitus.



Virallinen lehti nro 261 E , 18/09/2001 s. 0190 - 0191



KIRJALLINEN KYSYMYS P-0755/01 esittäjä(t): Albert Maat (PPE-DE) komissiolle (7. maaliskuuta 2001) Aihe: Kouluhedelmäohjelman rahoitus Alankomaissa parlamentti on antanut kansanterveydestä vastaavalle ministerille ja maatalousministerille tehtäväksi laatia ohjelma hedelmien jakamisen aloittamiseksi kouluissa Alankomaiden peruskoululaisille. Toimenpiteen tarkoituksena on totutella lapset jo varhain syömään hedelmiä periaatteen minkä nuorena oppii sen vanhana taitaa mukaisesti. Ottaen huomioon asetuksessa (EY) N:o 2826/2000(1) (maataloustuotteita koskevat tiedotus- ja menekinedistämistoimet sisämarkkinoilla) annetut määritelmät, kouluissa jaettavat hedelmät voitaisiin sisällyttää toimiin ravitsemuksellisten ja terveyttä koskevien ominaisuuksiensa osalta. Katsooko komissio, että kouluhedelmiin voidaan soveltaa kyseistä määritelmää? Onko Euroopan komissio valmis osoittamaan kouluhedelmäohjelmalle määrärahoja myynninedistämisen tukiohjelman puitteissa? (1) EYVL L 328, 23.12.2000, s. 2. Franz Fischlerin komission puolesta antama vastaus (20. huhtikuuta 2001) Komissio muistuttaa arvoisaa parlamentin jäsentä siitä, että maataloustuotteita koskevista tiedotus- ja menekinedistämistoimista sisämarkkinoilla 19 päivänä joulukuuta 2000 annetun neuvoston asetuksen (EY) N:o 2826/2000(1) 3 artiklan mukaan tiedotus ja menekinedistäminen voivat koskea aloja tai tuotteita, jotka määritellään ottaen huomioon mm. mahdollisuus lisätä kyseisten tuotteiden ravitsemuksellisten ja terveydellisten ominaisuuksien arvostusta aihekohtaisilla tai erityisille kohderyhmille suunnatuilla kampanjoilla. Mahdollisuudesta toteuttaa hedelmien kulutuksen edistämiseen kouluissa tähtääviä toimia keskustellaan seuraavaksi edellä mainitun asetuksen soveltamista koskevien yksityiskohtaisten sääntöjen mukaisesti, jotka komissio vahvistaa hallintokomiteamenettelyä noudattaen. Komissio ilmoittaa kysymyksen esittäjälle neuvottelujen tulokset. (1) EYVL L 328, 23.12.2000.